Ισμαέλ Μπλάνκο

Ο Ισμαέλ Μπλάνκο (Ismael Blanco, 19 Ιανουαρίου 1983) είναι Αργεντινός ποδοσφαιριστής, ο οποίος αγωνίζεται ως επιθετικός για τον Γ.Α.Σ. ΙΑΛΥΣΟΣ 1948. 

Στην καριέρα του έχει υπάρξει παίκτης σε ομάδες της Λατινικής Αμερικής και της Ευρώπης, ενώ κατά το παρελθόν έχει αγωνιστεί με τη φανέλα της ΑΕΚ, όπου και έγινε γνωστός στο ελληνικό φίλαθλο κοινό. Μάλιστα με την ομάδα της Αθήνας έχει αναδειχθεί πρώτος σκόρερ δύο φορές (2007-08 2008-09) στη Σούπερ Λιγκ και δύο φορές (2008-09, 2010-11) στο θεσμό του Κυπέλλου, ενώ και μια φορά (2007-08) ψηφίστηκε ως ο καλύτερος ξένος παίκτης στα ελληνικά γήπεδα.

Σταδιοδρομία

Λατινική Αμερική 

Ο Ισμαέλ Μπλάνκο άρχισε την καριέρα του από την Κλουμπ Ατλέτικο Κολόν το 2002, όπου το καλό του ξεκίνημα επισκίασε ένας σοβαρός τραυματισμός στο γόνατο (ρήξη χιαστών). Έπειτα αγωνίστηκε δανεικός στο πρωτάθλημα της Παραγουάης με τη φανέλα της Κλουμπ Λιμπερτάδ. Επέστρεψε στην Αργεντινή και συγκεκριμένα ως δανεικός στην Κλουμπ Ολίμπο (ομάδα Β΄ Κατηγορίας), με τα χρώματα της οποίας αναδείχθηκε πρώτος σκόρερ στη Β' κατηγορία της Απερτούρα του 2006 με 18 γκολ και της Κλαουσούρα του 2007 με 11 γκολ, συμβάλλοντας στην άνοδο της ομάδας του στην πρώτη κατηγορία (Πριμέρα Ντιβισιόν) της Αργεντινής. Το 2007 επέστρεψε στην Κλουμπ Ατλέτικο Κολόν, όπου δεν έμεινε πολύ, αφού είχε έρθει η ώρα για το ταξίδι του στην Ευρώπη.

Ευρώπη 
Τον Αύγουστο του 2007 ο Μπλάνκο ήρθε στην Ελλάδα για την ΑΕΚ, αρχικά ως δανεικός με οψιόν αγοράς και μετέπειτα με ελεύθερη μεταγραφή, αφού η οψιόν ενεργοποιήθηκε τον Απρίλιο του 2008 χάρη στις εξαιρετικές εμφανίσεις που πραγματοποίησε τόσο στο Πρωτάθλημα Ελλάδας όσο και στους αγώνες του Κυπέλλου ΟΥΕΦΑ. Στην πρώτη του σεζόν στην Ελλάδα αναδείχτηκε πρώτος σκόρερ του πρωταθλήματος με 19 γκολ στην κανονική διάρκεια (πέτυχε άλλο ένα στα Play-Off), επιτυχία που επανέλαβε και τη δεύτερη σεζόν με 14 γκολ (πέτυχε άλλα 3 στα Play-Off). 

Έπειτα από μια 4ετία επί ελληνικού εδάφους με τη φανέλα της ΑΕΚ, το καλοκαίρι του 2011 πήγε στο Μεξικό για τη Σαν Λουίς ΦΚ. Ωστόσο δεν έμεινε για μεγάλο διάστημα εκτός Ευρώπης, καθώς τον Φεβρουάριο του 2012 μετέβη στην Πολωνία για τη Λέγκια Βαρσοβίας και το καλοκαίρι του ίδιου έτους πήγε στη Γερμανία για τη Μόναχο 1860.

Επιστροφή στη Λατινική Αμερική 
Έπειτα από λίγο διάστημα παρουσίας επί γερμανικού εδάφους, τον Φεβρουάριο του 2013 επέστρεψε στην πατρίδα του για τη Λανούς. Ακολούθως αγωνίστηκε στο Εκουαδόρ με τη φανέλα της Μπαρτσελόνα ΣΚ και το καλοκαίρι του 2016 επέστρεψε στην Αργεντινή για την Κλουμπ Ατλέτικο Κολόν. Το καλοκαίρι του 2017 υπέγραψε στην Ατλέτικο Τουκουμάν και το καλοκαίρι του 2018 υπέγραψε στην Ατλέτικο Μίτρε.

Επιστροφή στην Ελλάδα 
Τον Ιανουάριο του 2020 επέστρεψε στην Ελλάδα, αφού στις 7 του μηνός υπέγραψε συμβόλαιο στον Α.Ο. Αιγάλεω μέχρι το τέλος της σεζόν, που αγωνίζεται στο πρωτάθλημα της Φούτμπολ Λιγκ, τρίτη τη τάξει κατηγορία της Ελλάδας.

Τον Δεκέμβριο του 2020 υπέγραψε σύμβολο συνεργασίας δύο ετών με την ομάδα του Παναρκαδικός Α.Ο. με έδρα την Τρίπολη.

Παραλειπόμενα 

Στην Αργεντινή ο Ισμαέλ Μπλάνκο είχε από παιδί και μετέπειτα στην ποδοσφαιρική του καριέρα το παρατσούκλι "Ζούνγκουι". Με αφορμή το γεγονός αυτό, στους πανηγυρισμούς κάποιων τερμάτων σχημάτιζε με προτεταμένο χέρι στον αέρα το αρχικό γράμμα "Ζ".
Αυτό του έβαλε την ιδέα ερχόμενος στην Ελλάδα να κρύψει στην κάλτσα του μια μάσκα του Ζορό, την οποία έβγαλε και φόρεσε για να γιορτάσει ένα από τα πρώτα ελληνικά του γκολ στη Βέροια το Σεπτέμβρη του 2007, σχηματίζοντας παράλληλα στον αέρα με το δεξί του χέρι το "Ζ". Η κίτρινη κάρτα που δέχθηκε όταν επανέλαβε τον πανηγυρισμό αυτό στην Ξάνθη, πέρα από μια έντονη συζήτηση που ξεσήκωσε για την ορθότητά της, επιβεβαίωσε την καθιέρωση του προσωνυμίου "Ζορό" για τον Μπλάνκο μεταξύ των φιλάθλων, αλλά και στον τύπο.

Εξωτερικοί σύνδεσμοι 

 Ισμαέλ Μπλάνκο (90minut.pl)
 Παρουσίαση του Μπλάνκο στην επίσημη ιστοσελίδα aekfc.gr

Πηγές 

Αργεντινοί ποδοσφαιριστές
Επιθετικοί ποδοσφαιριστές
Ποδοσφαιριστές Λέγκια Βαρσοβίας
Ποδοσφαιριστές Κλουμπ Ατλέτικο Λανούς
Ποδοσφαιριστές Κλουμπ Ατλέτικο Κολόν
Ποδοσφαιριστές Κλουμπ Λιμπερτάδ
Ποδοσφαιριστές Μόναχο 1860
Ποδοσφαιριστές Κλουμπ Ολίμπο
Ποδοσφαιριστές Σαν Λουίς ΦΚ
Ποδοσφαιριστές Εκστρακλάσα
Ποδοσφαιριστές Μπαρτσελόνα ΣΚ
Ξένοι ποδοσφαιριστές στην Ελλάδα
Ποδοσφαιριστές Σούπερ Λιγκ Ελλάδας
Ποδοσφαιριστές Αθλητικής Ένωσης Κωνσταντινουπόλεως
Ποδοσφαιριστές Αιγάλεω Α.Ο.
Ποδοσφαιριστές Πριμέρα Β Νασιονάλ
Ποδοσφαιριστές Πριμέρα Ντιβισιόν Μεξικού
Ξένοι ποδοσφαιριστές στη Γερμανία
Ξένοι ποδοσφαιριστές στην Πολωνία